## Odluka o izmjenama i dopunama Odluke o upravljanju likvidnosnim rizikom

### NN 60/2013 (22.5.2013.), Odluka o izmjenama i dopunama Odluke o upravljanju likvidnosnim rizikom

60 22.05.2013 Odluka o izmjenama i dopunama Odluke o upravljanju likvidnosnim rizikom

HRVATSKA NARODNA BANKA

1236

Na temelju članka 161. stavka 2. Zakona o kreditnim institucijama (»Narodne novine« br. 117/2008., 74/2009., 153/2009., 108/2012. i 54/2013.) i članka 43. stavka 2. točke 9. Zakona o Hrvatskoj narodnoj banci (»Narodne novine« br. 75/2008. i 54/2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O UPRAVLJANJU LIKVIDNOSNIM RIZIKOM

Članak 1.

U Odluci o upravljanju likvidnosnim rizikom (»Narodne novine« br. 2/2010., 73/2011., 47/2012. i 142/2012.) u članku 2. stavku 1. iza točke 13. dodaje se točka 14., koja glasi:

»14) Mehanizam raspodjele odnosi se na mehanizam raspodjele likvidnosnih troškova, koristi i rizika.«

Članak 2.

U članku 3. stavak 8. mijenja se i glasi:

»(8) Kreditna institucija dužna je za sve značajne poslovne aktivnosti (bilančne i izvanbilančne) uspostaviti i primjenjivati adekvatan mehanizam raspodjele u skladu s vrstom, opsegom i složenosti poslovanja.«

Članak 3.

U članku 4. stavku 3. na kraju točke 5. riječ »i« zamjenjuje se zarezom. Na kraju točke 6. točka se zamjenjuje riječju »i«, a iza točke 6. dodaje se točka 7., koja glasi:

»7) odobriti i revidirati mehanizam raspodjele najmanje jednom godišnje.«

Članak 4.

Iza članka 5. dodaje se članak 5.a, koji glasi:

»Mehanizam raspodjele

Članak 5.a

(1) Kreditna institucija dužna je mehanizam raspodjele uskladiti s uspostavljenim sustavom upravljanja likvidnosnim rizikom i definiranom tolerancijom izloženosti likvidnosnom riziku te uspostaviti odgovarajući proces odlučivanja.

(2) Kreditna institucija dužna je upotrebljavati mehanizam raspodjele pri internom određivanju cijene proizvoda. Kreditna institucija dužna je u mehanizam raspodjele minimalno uključiti:

a) utjecaj trenutačnih tržišnih uvjeta odnosno izravne troškove izvora financiranja (npr. tržišni trošak pribavljanja sredstava, baznu krivulju prinosa), uključujući i ostale izravne troškove financiranja (npr. razlika između kupovne i prodajne cijene transakcija, cijena transakcije, trošak fizičkog transfera gotovine i sl.),

b) situaciju u kojoj se nalazi sama kreditna institucija (npr. kreditna kvaliteta, dostupnost izvora financiranja),

c) različite karakteristike ponašanja pojedinih proizvoda s aspekta likvidnosti (npr. trošak opcije prijevremenog razročenja, proizvodi dostupni putem internetskog bankarstva ili proizvodi s neredovnim novčanim tokom) i

d) neizravne troškove izvora financiranja (npr. trošak likvidnosne neusklađenosti, trošak rezerve likvidnosti, trošak dodatnoga kolaterala i sl.).

(3) Kreditna institucija dužna je mehanizam raspodjele redovito ažurirati uzimajući u obzir utjecaj faktora iz stavka 2. ovog članka.

(4) Kreditna institucija dužna je osigurati da za kontrolu i praćenje rada mehanizma raspodjele bude zadužena neovisna organizacijska jedinica (npr. jedinica zadužena za kontrolu rizika). Kreditna institucija dužna je osigurati da sve odgovarajuće razine rukovodstva i sve odgovarajuće organizacijske jedinice budu u potpunosti upoznate s mehanizmom raspodjele te da ga aktivno i primjereno upotrebljavaju.«

Članak 5.

U članku 17. stavak 4. mijenja se i glasi:

»(4) Iznimno od stavka 3. ovog članka kreditnoj se instituciji dopušta da odstupi od zahtjeva propisanog u stavku 3. ovog članka tako da najviše sedam kalendarskih dana unutar izvještajnog mjeseca može imati minimalni koeficijent likvidnosti, samo u jednoj valuti (u kunama ili u svim konvertibilnim valutama ukupno ili u nekonvertibilnim valutama pojedinačno), za 10% manji od 1 (odnosno 0,9), neovisno o tome radi li se o razdoblju »do tjedan« ili »do mjesec« dana.«

Članak 6.

Ova Odluka stupa na snagu osmog dana od dana objave u »Narodnim novinama«, osim odredbi članka 5. ove Odluke kojim se mijenja članak 17. stavak 4. Odluke o upravljanju likvidnosnim rizikom (»Narodne novine« br. 2/2010., 73/2011., 47/2012. i 142/2012.), koje stupaju na snagu 1. srpnja 2013. S odredbama članaka 1. do 4. ove Odluke kreditne institucije dužne su se uskladiti najkasnije do 30. lipnja 2013.

O. br. 97-020/05-13/BV

Zagreb, 14. svibnja 2013.

Guverner
Hrvatske narodne banke
prof. dr. sc. Boris Vujčić, v. r.

Odluka, NN 60/2013-1236